Plejebosagen
Plejebosagen var en sag vedrørende 22 dødsfald på plejehjemmet Plejebo på Vesterbro i København i 1997.
I sagen blev en kvindelig plejehjemsassistent i oktober 1997 fremstillet i grundlovsforhør. Først blev hun løsladt af byretten, men hun blev efterfølgende varetægtsfængslet af landsretten sigtet for blandt andet 22 tilfælde af forsætligt manddrab.
I december 1997 løslod Højesteret den hovedsigtede, og tiltalen blev opgivet, da Retslægerådet efterfølgende konstaterede, at der ved behandlingen af plejehjemsbeboerne var begået alvorlige fejl, men at det ikke havde været muligt at fastslå de egentlige dødsårsager.
I samme sag blev også en praktiserende læge frifundet i november 2000, men vedkommende blev siden dømt efter Lægeloven for grovere eller gentagen forsømmelse eller skødesløshed.